Uitbreking 'n noodtoestand | Netwerk24
Uitbreking 'n noodtoestand
04 Februarie 2020 06:00
Die koronavirus wat in China uitgebreek het, is Donderdagaand (30/01) amptelik tot 'n internasionale noodtoestand verklaar.
Die virus, wat vinnig versprei, het reeds lewens geëis.
Tedros Adhanom Ghebreyesus, hoof van die Wêreldgesondheidsorganisasie (WGO), het die aankondiging gedoen nadat 'n paneel deskundiges deur die loop van Donderdag vergader het om die situasie te bespreek.
Die dodelike virus het verlede maand in die sentrale provinsie Hubei se hoofstad, Wuhan, op 'n kosmark uitgebreek waar onder meer eksotiese wild verkoop is.
Volgens amptelike data was daar onlangs 7 834 bevestigde gevalle van die griepagtige siekte wêreldwyd, waarvan byna 99% (7 736) in China aangemeld is. Daar was in dié stadium 98 bevestigde gevalle in 18 lande buite China. Dit sluit in die oordrag van die virus van mens tot mens in Duitsland, Japan, Viëtnam en die VSA.
Die WGO het die versekering gegee dat hy met nasionale en internasionale belang­hebbendes saamwerk om die uitbreking so gou moontlik onder beheer te kry.
Die organisasie sê hy het steeds vertroue dat China die kapasiteit het om die uitbreking te beheer. Sy grootste vrees bly egter dat die virus kan versprei na lande wat swakker gesondheidstelsels in plek het en wat nie voorbereid daarop is om doeltreffend op so 'n krisis te reageer nie.
Die virus het "eksponensieel" versprei sedert die noodkomitee sowat 'n week gelede vergader het. – Reuters